Chinese ambassade verwerp bewerings van mishandelingSenior personeellede van die Chinese ambassade tree in gesprek met betogers (Foto: Jonisayi Maromo/ANA) Die Chinese ambassade het tydens ŉ perskonferensie bewerings van mishandeling en onregverdige afdanking van ŉ voormalige tydelike werknemer verwerp. Die ambassade doen ŉ beroep op die departement van internasionale betrekkinge en samewerking om in te gryp. Lede van die plaaslike diplomatiekepersoneelvakbond Ulemasa het Vrydag buite die ambassades van Volksrepubliek China en Thailand betoog oor bewerings van werkermishandeling, insluitend aanrandings, in die ambassades. Ulemasa het gesê die Chinese ambassade het ŉ werknemer, Constance Maredi, onregverdig afgedank ná sy vir meer as ŉ dekade lank sonder ŉ kontrak gewerk het. Die Chinese ambassade het egter in reaksie hierop gesê Maredi het herhaaldelik geleenthede van die hand gewys om die kontrak te onderteken. Die ambassade het gesê die voormalige tydelike werknemer, Maredi, ŉ Suid-Afrikaanse burger, het reeds sedert 2008 as ŉ skoonmaker en tydelike personeellid in die ekonomiese en handelskantoor van die Chinese ambassade in Suid-Afrika gewerk. “Gegewe haar familieprobleme is sy toegelaat om vrywillig te werk sonder enige kontrak,” lui die verklaring. Senior personeellede van die Chinese ambassade tree in gesprek met betogers (Foto: Jonisayi Maromo/ANA) Die ambassade het egter in Desember 2018 vereis dat alle personeellede, kragtens Suid-Afrikaanse wetgewing, indiensnemingskontrakte met die ambassade moet onderteken. Maredi het glo deurgaans geweier om die kontrak te onderteken. “Toe al die ander plaaslike personeel in die ambassade die kontrakte onderteken het, het die ambassade haar herhaaldelik in kennis gestel en aangeraai om die kontrak te onderteken. Die ambassade het selfs, as ŉ mate van aanmoediging, ingestem om haar salaris te verhoog indien sy die kontrak sou onderteken, maar sy het steeds geweier uit vrees dat sy in die toekoms afgedank sou word en dan versoek sou word om tydelik te bly werk.” Die ambassade het Maredi meer as nege maande gegun om haar posisie te oorweeg, maar sy het steeds geweier om die kontrak te onderteken. “Die Chinese ambassade het haar in September 2019 weer in kennis gestel dat sy nie verder as ŉ tydelike werker sou kon werk tensy sy die kontrak onderteken nie, en ons het haar weer genoeg tyd gegun om die kwessie te heroorweeg.” Maredi het egter op 1 Oktober versuim om by die werk op te daag, sonder enige kennisgewing. Die ambassade is dus van mening dat die verhouding tussen die twee partye onherstelbaar verbrokkel het en sy is nie meer toegelaat om by die ambassade te werk nie. Die ambassade wou egter op ŉ vriendskaplike manier paaie skei van Maredi en het ŉ skikkingsaanbod gemaak. Maredi, Ulemasa en haar seun het egter die skikkingsaanbod verwerp. Plaaslike diplomatieke personeel betoog buite Volksrepubliek China en Thailand se ambassades in Pretoria (Foto: Jonisayi Maromo/ANA) “Die ambassade is geskok om te hoor dat sy en haar seun, sedert die einde van 2018, leuens versprei oor die ambassade wat betref fisieke mishandeling, emosionele mishandeling, finansiële mishandeling, die installering van kameras in kleedkamers, werknemers wat nie toegelaat word om swanger te word nie, viktimisasie en die onmenslike behandeling van vroue op platforms soos sosiale media, vakbonde, die KVBA [kommissie vir versoening, bemiddeling en arbitrasie], en Dirco [die departement van internasionale betrekkinge en samewerking]. Dit is ongegronde leuens.” ŉ Interne ondersoek is gedoen oor die bewerings en daar was nie enige stawende bewyse nie. Die ambassade is egter steeds bereid om met die departement te onderhandel “om ŉ regverdige skikking te bereik” met Maredi. Die ambassade het gesê hy het reeds ingestem tot ŉ skikkingspakket van ŉ jaar se salaris teen R4 500 per maand, omdat Maredi 12 jaar lank in sy diens was, maar die aanbod is verwerp. Beamptes by die Thaise ambassade het geweier om met verslaggewers te praat en het slegs deur ŉ hek met betogende werkers kontak gemaak. Ayanda Molefe, woordvoerder van Ulemasa, het aan African News Agency gesê personeellede by die Chinese en Thaise ambassades word mishandel. “Hulle word geslaan – spesifiek by die Chinese ambassade,” het sy gesê. “Die werkers word met kombuistoerusting geslaan. Hulle word gevloek.” Volgens Molefe het Maredi geweier om die kontrak te onderteken, omdat dit nie aan Suid-Afrikaanse wetgewing voldoen nie. “Hierdie ambassades moet voldoen aan Suid-Afrikaanse wetgewing en die Wet op Arbeidsverhoudinge. Dit is al wat ons wil hê.” Lede van die Suid-Afrikaanse Polisiediens het die betogers by albei ambassades gemonitor. Privaat veiligheidswagte het ook ŉ swaar teenwoordigheid behou. Senior personeellede van die Chinese ambassade het met die betogers in gesprek getree. Hulle het egter geweier om die betogers se memorandum te onderteken.